b'\n_START_ARTICLE_\nVolkswagen Caddy (14D)\n_START_SECTION_\nHistorie\n_START_PARAGRAPH_\nDen f\xc3\xb8rste Caddy blev oprindeligt udviklet til det nordamerikanske marked som Rabbit Pickup. Den topersoners ladvogn var baseret p\xc3\xa5 Volkswagen Rabbit, den i Westmoreland (Pennsylvania, USA) byggede amerikanske udgave af Volkswagen Golf I. Modellen blev pr\xc3\xa6senteret i 1978 og bygget mellem 1979 og 1993._NEWLINE_I Europa optr\xc3\xa5dte navnet Caddy for f\xc3\xb8rste gang i 1983 p\xc3\xa5 en med det amerikanske forbillede n\xc3\xa6sten identisk model, bygget hos TAS i Sarajevo. Ligesom den amerikanske version var modellen baseret p\xc3\xa5 PQ31/A1-platformen fra Golf I, men havde en stiv bagaksel med bladfjedre. Dette muliggjorde en plan lasteflade uden forh\xc3\xb8jninger til fjederbenene, samt en h\xc3\xb8jere nyttelast. Den mest i\xc3\xb8jnefaldende forskel i forhold til forbilledet var forlygterne: Hvor de p\xc3\xa5 den amerikanske version var rektangul\xc3\xa6re, havde den europ\xc3\xa6iske version de typiske runde forlygter fra Golf I. Krigen i Bosnien-Hercegovina satte en stopper for denne produktion i 1992, men frem til 2007 blev Caddy I med modificeret front og indspr\xc3\xb8jtningsmotorer stadigv\xc3\xa6k bygget i Sydafrika.'